Diari Oficial de la Generalitat Valenciana


Sumari del DOGV 8123, del 08-09-2017 (2017/7753)

Convocatòria per a facilitar a quatre creadors temps, espai, acompanyament i recursos per a la producció de quatre projectes artístics inèdits. Cultura Resident. Programa de residències per a creadors.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8123

Data del DOGV
:   08-09-2017

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2017/7753


Data del document
:   24-08-2017

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

 Descriptors 

:   * contracte administratiu

Convocatòria per a facilitar a quatre creadors temps, espai, acompanyament i recursos per a la producció de quatre projectes artístics inèdits. Cultura Resident. Programa de residències per a creadors. [2017/7753]  
1. Objecte  
Per tal d'impulsar la creació artística, la Direcció General de Cultura i Patrimoni, mitjançant el Consorci de Museus de la Comunitat Valenciana, publica aquesta convocatòria per facilitar a quatre creadors temps, espai, acompanyament i recursos per a la producció de quatre projectes artístics inèdits.  
La iniciativa va adreçada a creadors lligats a la creació contemporània, que presenten propostes inèdites o que estiguen en vies d'investigació i requerisquen d'un impuls per a la seua producció, i que tinguen com a objectius l'experimentació i la innovació en l'àmbit de la creació artística actual en el seu sentit més ampli.  
Se seleccionaran quatre projectes, almenys dos dels quals correspondran a creadors arrelats a la Comunitat Valenciana. En aquest sentit se seleccionaran dos projectes que desenvoluparan una residència de dos mesos i dos projectes que tindran un període de residència de quatre mesos.  
  
2. Dotació econòmica  
Els fins i objectius d'aquesta convocatòria s'estructuren en dos períodes definits de la següent manera, i amb una dotació econòmica de:  
  
  
Residència de dos mesos de durada  
- 1.200 euros mensuals, impostos inclosos, en concepte d'honoraris per a cada projecte seleccionat.  
- Fins 3.500 euros, impostos inclosos, destinats a despeses de producció per a cada un dels projectes seleccionats.  
- Fins a un màxim de 600 ?, impostos inclosos, per a la presentació pública dels resultats del projecte (en format expositiu o qualsevol altre format que es considere pertinent), que seran gestionats directament pel Consorci de Museus de la Comunitat Valenciana.  
  
- Fins a un màxim de 400 euros destinats a despeses de viatge d'inici i finalització del període de residència.  
- No inclou assegurança mèdica durant el període de residència.  
  
Residència de quatre mesos de durada  
- 1.200 euros mensuals, impostos inclosos, en concepte d'honoraris per a cada projecte seleccionat.  
- Fins 4.500 euros, impostos inclosos, destinats a despeses de producció per a cada un dels projectes seleccionats.  
- Fins a un màxim de 600 ?, impostos inclosos, per presentació pública dels resultats del projecte (en format expositiu o qualsevol altre format que es considere pertinent), que seran gestionats directament pel Consorci de Museus de la Comunitat Valenciana.  
  
- Fins a un màxim de 400 euros destinats a despeses de viatge d'inici i finalització del període de residència.  
- No inclou assegurança mèdica durant el període de residència.  
  
La residència es desenvoluparà a les instal·lacions del Centre Cultural les Cigarreres d'Alacant amb el suport del IVAJ a l'Alberg Juvenil la Florida d'Alacant i compta amb les següents prestacions:  
Allotjament en règim de pensió completa a l'Alberg Juvenil la Florida, avinguda d'Oriola, número 59, 03942 Alacant.   
http://www.ivaj.gva.es.  
- Habitació individual amb bany i accés a zones comuns per projecte seleccionat.  
- Espai de treball al Centre Cultural les Cigarreres, amb diferents superfícies, alguns del quals es poden utilitzar de manera compartida. Amb llum artificial, aire condicionat ?fred/calor- i connexions elèctriques. Neteja bàsica. Wi-fi. No disposen d'equipament tècnic especialitzat.  
  
- Accés i ús de les instal·lacions del Centre Cultural les Cigarreres segons necessitats i en funció de les activitats i programació del Centre. veure http://www.alicante.es/es/equipamientos/centro-cultural-cigarreras.  
- Assistència tècnica de l'equip del Centre Cultural les Cigarreres i del Consorci de Museus de la Comunitat Valenciana.  
- Acompanyament, context i gestió d'agenda per part de personal tècnic de l'organització.  
Partida pressupostària 45325.17507.22772.  
  
3. Persones beneficiàries  
Poden optar a la convocatòria creadors que desenvolupen la seua activitat en l'àmbit de la creació visual, escènica, musical, literària o audiovisual actual.  
Com a mínim dos dels quatre projectes seleccionats correspondran a creadors arrelats a la Comunitat de Valenciana.  
En cas de presentar sol·licitud a títol col·lectiu, les prestacions seran assignades a la persona designada pel col·lectiu sol·licitant.  
  
4. Termini de presentació de sol·licituds  
S'obrirà l'endemà de publicar-se en el Diari Oficial de la Generalitat Valenciana i finalitzarà el 15 d'octubre de 2017. Al tancament del dit termini no s'admetrà cap sol·licitud.  
Les persones sol·licitants que hagen presentat la documentació en termini tindran deu dies naturals, després de finalitzar el termini de presentació, per a esmenar la documentació, si així li és requerit des del Consorci de Museus de la Comunitat Valenciana; si així no ho feren, es considerarà que desisteixen de la seua petició, amb resolució prèvia (art.68 Llei 39/2015).  
  
5. Presentació de sol·licituds  
Podrà presentar únicament un projecte per persona o col·lectiu.  
Les sol·licituds s'han de presentar preferentment en format digital a través de l'aplicació disponible a   
www.consorcimuseus.gva.es/convocatories/  
També podran presentar-se de qualsevol de les formes previstes per l'article 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
Les sol·licituds hauran d'adjuntar la següent documentació:  
- Dades de contacte  
- Carta de motivació (400 paraules, màxim)  
- Memòria tècnica del projecte, que continga:  
· Títol del projecte  
· Objectius  
· Calendari d'execució  
· Activitats a realitzar  
· Pla d'ús dels espais  
 Relació de necessitats tècniques  
· Pressupost desglossat  
- Currículum, incloent documentació dels últims treballs realitzats.  
  
- Fotocòpia DNI  
- Document acreditatiu de la seua residència a la Comunitat Valenciana (certificat d'empadronament) per a les persones sol·licitants no nascudes a la Comunitat Valenciana que vullguen demostrar el seu arrelament en aquest territori.  
6. Procés de selecció  
Per a la valoració i la selecció de les sol·licituds presentades queda constituït un jurat integrat per professionals del sector i presidit per la directora general de Cultura i Patrimoni o persona en qui delegue, d'acord amb el Codi de bones pràctiques en la cultura valenciana, garantida la presència de representants de la societat civil, d'experts en la matèria i del Consorci de Museus de la Comunitat Valenciana.  
  
Aquest jurat està format per Antón Patiño (a proposta de ACOA, Artistes Contemporanis Alacant) artista i escriptor; Chyntia Viera (a proposta d'AVVAC, Artistes Visuals de València, Alacant i Castelló) forma part de l'equip artístic PSJM; Nieves Correa (a proposta de AVCA, Associació Valenciana de Crítics d'Art) historiadora de l'art, performer i directora de Acción MAD; Carmen Amoraga Toledo, directora general de Cultura i Patrimoni o persona en qui delegue i José Luis Pérez Pont, gerent del Consorci de Museus de la Comunitat Valenciana.  
  
Els projectes es valoraran tenint en compte els següents criteris:  
  
- Adequació dels projectes amb els objectius de la convocatòria: fins a un màxim de 4.  
- Caràcter innovador i qualitat artística de la proposta: fins a un màxim de 3.  
- Trajectòria de la persona sol·licitant: fins a un màxim de 2.  
- Optimització dels recursos econòmics i materials: fins a un màxim d'1  
Es desestimaran aquells projectes que no respecten els principis democràtics de convivència i pluralitat, garantint així la igualtat de totes les persones amb independència del seu gènere, raça, llengua i orientació sexual.  
  
7. Resolució  
El jurat triarà quatre projectes que seran els seleccionats i dos més, que quedaran com a reserva en cas que la persona o col·lectiu seleccionat renunciara.  
La notificació dels projectes seleccionats pel jurat es farà mitjançant la seua publicació a la pàgina web del Consorci de Museus de la Comunitat Valenciana (www.consorcimuseus.gva.es) i en el Diari Oficial de la Generalitat Valenciana a partir del 6 de novembre de 2017. A més, es notificarà aquesta resolució a totes les persones participants per correu electrònic.  
Contra la decisió podrà interposar-se, de conformitat amb el que disposa l'article 123 de la Llei 39/2015 de procediment administratiu comú de les administracions públiques, un recurs potestatiu de reposició en el termini d'un mes a comptar de l'endemà de la notificació o la publicació davant del mateix òrgan que va dictar l'acte.  
Els projectes no seleccionats presentats per via electrònica seran destruïts i els materials adjuntats seran eliminats del servidor corresponent.  
El Consorci de Museus de la Comunitat Valenciana es compromet a no distribuir ni fer ús de la informació dels projectes no seleccionats.  
  
En cas que els projectes no s'adapten a l'objecte i els criteris establerts, el jurat podrà deixar la convocatòria deserta, total o parcialment.  
  
  
8. Compromís d'acceptació  
Les persones seleccionades subscriuran un contracte amb el Consorci de Museus de la Comunitat Valenciana en el termini màxim d'un mes a comptar des de que es publique l'anunci de la resolució de la convocatòria.  
Tal document tindrà per objecte regular els drets i les obligacions de les parts, així com establir la regulació dels incompliments.  
  
És indispensable, per poder rebre els pagaments, presentar al Consorci de Museus de la Comunitat Valenciana els certificats que demostren estar al corrent de les obligacions tributàries i davant de la Seguretat Social.  
  
9. Pagament de la quantitat assignada  
El pagament a les persones beneficiàries s'efectuarà mitjançant una transferència bancària, d'acord amb la disponibilitat de tresoreria, i es farà efectiu, prèvia presentació de les factures reglamentaries, de la següent manera.  
Pel que fa als 2.400 euros en concepte d'honoraris, previstos per a la modalitat de dos mesos de residència es transferiran:  
- 50 % a l'inici del període de residència.  
- 50 % una vegada finalitzat el primer mes de residència.  
Pel que fa als 4.800 euros en concepte d'honoraris, previstos per a la modalitat de quatre mesos de residència es transferiran:  
- 25 % a l'inici del període de residència.  
- 25 % una vegada finalitzat el primer mes de residència.  
- 25 % una vegada finalitzat el segon mes de residència.  
- 25 % una vegada finalitzat el tercer mes de residència.  
Pel que fa als 400 euros destinats a despeses de viatge seran justificats documentalment i pagats:  
- 50 % un mes abans de l'inici del període de residència.  
- 50 % un mes abans de la fi del període de residència.  
Pel que fa als 3.500/4.500 euros destinats a materials seran justificats documentalment i pagats prèvia presentació de les factures reglamentaries:  
- 40 % un mes abans de l'inici del període de residència.  
- 60 % restant en funció de les necessitats que requerisca el projecte.  
  
10. Termini d'execució  
Els projectes aprovats iniciaran el seu període de residència en gener de 2018 i finalitzaran en març de 2018 per a les residències de dos mesos i en maig de 2018 per a les de quatre mesos.  
  
11. Obligacions de les persones o col·lectius seleccionats  
Les persones o col·lectius seleccionats comunicaran per escrit la seua acceptació, en un termini no superior a quinze dies des de la publicació de la resolució. En cas contrari, perdran la condició de persona o col·lectiu beneficiari.  
Les persones o els col·lectius beneficiaris es comprometen a executar la residència d'acord amb aquestes bases. Qualsevol possible modificació del seu projecte haurà d'estar suficientment motivada i ser autoritzada prèviament pel Consorci de Museus de la Comunitat Valenciana.  
  
Igualment, es comprometen a destinar la quantitat assignada a materials únicament a aquest fi i a justificar-ho documentalment. Es procedirà a la devolució de les quanties que no es justifiquen. També s'han de sotmetre al control financer i complir les obligacions tributàries establertes per llei.  
Així mateix, en cas d'absentar-se de l'espai de treball durant les dates de la residència o no ajustar la seua estada a aquesta temporalitat, es podrà anul·lar totalment o parcialment la residència i les prestacions. De la mateixa manera, la persona resident haurà de participar en les activitats que el Consorci de Museus de la Comunitat Valenciana organitze en relació a aquest programa de residències, incloent una presentació pública de resultats en format expositiu o qualsevol altre format que es considere oportú, i contribuir amb entrades al blog destinat a aquest efecte; redactarà almenys una entrada al mes i compartirà el seu procés de treball.  
De la mateixa manera els residents han de complir les normes de funcionament dels espais d'acollida.  
  
12. Obligacions del Consorci de Museus de la Comunitat Valenciana  
El Consorci de Museus de la Comunitat Valenciana es compromet a desenvolupar aquest programa d'acord amb el Codi de bones pràctiques en la cultura valenciana, i vetlarà en tot moment pels drets de les persones seleccionades i la integritat dels seus projectes.  
El Consorci de Museus de la Comunitat Valenciana serà l'encarregat d'avaluar, supervisar i fer el seguiment del desenvolupament del projecte, així com de les tasques de coordinació i de complir els terminis acordats respecte a la seua execució.  
El Consorci de Museus de la Comunitat Valenciana durà a terme una correcta difusió del projecte, tant en la seua pàgina web com a través d'altres mitjans de comunicació pública.  
  
13. Prerrogatives del Consorci de Museus de la Comunitat Valenciana  
El Consorci de Museus de la Comunitat Valenciana podrà sol·licitar informació sobre el desenvolupament del projecte durant la seua fase de realització.  
De comú acord amb les persones o els col·lectius beneficiaris, el Consorci de Museus de la Comunitat Valenciana queda en llibertat per negociar la coproducció dels projectes seleccionats amb altres institucions.  
  
14. Drets d'autoria  
Les persones o els col·lectius seleccionats cedeixen de forma no exclusiva, al Consorci de Museus de la Comunitat Valenciana, els drets de comunicació pública dels projectes seleccionats per a la seua publicació en catàlegs, cartells, vídeos promocionals, pàgines web, xarxes socials i altres mitjans audiovisuals, sempre relacionats amb els fins de la institució convocant, sense perjudici dels drets morals que tinguen en relació de la seua autoria.  
Les persones participants en la convocatòria asseguren que la proposta presentada és original i que ostenten tots els seus drets, inclosos (però no excloents) els drets de propietat intel·lectual. Si la proposta inclou drets de terceres persones, les persones participants garanteixen l'obtenció dels drets, autoritzacions i/o llicències necessàries, exonerant al Consorci de Museus de la Comunitat Valenciana de qualsevol reclamació al respecte.  
El Consorci de Museus de la Comunitat Valenciana es compromet a respectar, escrupolosament, els drets de l'autor o autora sobre la seua obra, i reconeixerà, en tot moment, la seua autoria.  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 24 d'agost de 2017.- El gerent: José Luis Pérez Pont.